[Video] Salig onbewus dat ŉ beer haar jaagSkermskoot uit die video ŉ Sneeuplankryer het die angswekkende oomblik verfilm toe ŉ beer haar jaag – salig onbewus van dit wat agter haar gebeur. Kelly Murphy was by Hakuba 47 Wintersportpark in Japan toe sy die video geneem het. In die video kan mens sien sy maak haarself gereed en hou dan ŉ kamera – waarskynlik op ŉ selfiestok – vas. Volgens Murphy het sy eers met ŉ skok besef wat gebeur het toe sy agterna die video gekyk het. “Ek het Rihanna se ‘Work’ gesing en nie geweet hy was agter my nie!” skryf sy in die byskrif op YouTube. Die beer vang haar nie, maar dit wil aanvanklik voorkom of hy teen dieselfde spoed as sy teen die berg af beweeg. Nie almal is egter oortuig dis die waarheid nie. “Dis ŉ vervalste video,” skryf die een kyker. Hakuba is in die Japannese Alpe geleë, buite Nagano en die Winter Olimpiese Spele is in 1998 hier gehou. Asiese swart bere kom algemeen voor in die gebied en aanvalle in Nagano is gereeld.